[{"text_idx": "#000010", "text": "Eguraldiari aurre eginez, hamarnaka lagun batu dira irungo Avenida zubian, Llui\u0301s Companysen entrega oroitarazteko. Duela 80 urte alemaniako polizia militarrak eta Pedro Urraca agenteak frankismoaren esku utzi zuten presidenta, irungo Avenida zubian."}, {"text_idx": "#000011", "text": "Txalaparta soinuekin eta Amets Arzallusen hasi den ekitaldiak Companysen entregaren nondik norakoak azaldu ditu. Shole Aguirre, elkarteko kidearen esanetan: \u201cFaxismoak fusilaturiko demokrazia baten gobernuburu bakarra da Companys eta puntu horretara iristeko, Avenida Zubia eta Bidasoa ibaia bortxaz zeharkatzera behartu zuten\u201d. Ekitaldian protagonismo berezia izan du txalapartak. 60. urteurrenean bezala, Koldo Sorzalbere arduratu da txalaparta jotzeaz, Lorea alabarekin batera. Pieza berezia eskaini dute bertaratuei. Ventura Gasolen \u201cAl President Companys\u201d olerkia, Nerudaren \u201cCanto en la muerte y resurreccio\u0301n de Llui\u0301s Companys\u201d eta presidentaren azken hitzak txalapartaren doinuekin nahasi dituzte."}, {"text_idx": "#000012", "text": "Hitzaldien tartean, Antoni Strubell izan da lehena. Llui\u0301s Companys Batzordeko koordinatzaileak eta egungo Comissio\u0300 de la Dignitat-eko ordezkariak 60. urteurreneko ekitaldiak oroitarazi ditu. Kepa Ordoki \u2013 Memoria Historikoa Bidasoan elkartearen izenean, Shole Agirre eta Peli Lekuonak hitz egin dute. Taldeak Avenida zubiaren garrantzia azpimarratu du, 1936ko errefuxiatuak eta Companysen entrega batuz: \u201cNork esango zuen 36an irteera izan zen zubira ekarriko zutela, Llui\u0301s Companys, errefuxiatuen guzti hauen babeslea\u201d. Errefuxiatuek 1936an Katalunian jasotako babesa eskertzeaz gain, hainbat salaketa burutu ditu elkarteak. Lehenbizi, entrega burutu ahal izateko kolaboratu zuten eskualdeko bizilagunetan jarri dute atentzioa: \u201cCompanysek ez zuen bakarrik zeharkatu Avenida zubia eta harrera ez zioten edonongo funtzionarioek egin. Badakigu Urraca izan zela arduraduna, baina zer gertatzen da zubi honen kontrola zuten funtzionario, Guardia Zibil eta han atzeko komandantziako militarrekin. Hauek irundarrak ziren, errepresioaren kolaboratzaileak ziren. Beraien kolaborazioa ozenki salatu nahi dugu gaur, pertsona hauek Companysen odolarekin zikinduak daudelako eta Llui\u0301s Llach-el dioen moduan, oroimenak jarraituko die\u201d."}, {"text_idx": "#000017", "text": "Bidasoako 170 emakumetik goiti errepresioa bizi izan dute 36ko altxamenduaren ostean eta Frankismoaren lehen aroan"}]